Roblox

Roblox on ilmainen massiivinen monen pelaajan verkkopeli (MMOG), jossa pelataan palikoista tehdyissä pelimaailmoissa. Robloxissa pelaajat itse luovat palikoista sekä Lua-ohjelmista oman paikkansa ja julkaisevat sen muiden pelattavaksi Robloxin sivuille.

Peleissä on omat maailmat. Peliin astuessaan pelaaja luo uuden palvelimen, jonne muut pelaajat ohjataan automaattisesti. Pelin rakennusvaiheessa tekijä voi itse määrittää, kuinka monta pelaajaa hänen maailmaansa voi samaan aikaan tulla käymään. Pelaajat koostuvat palikoista, muodoista sekä erilaisista asusteista, kuten tukasta, housuista ja paidoista. Pelaajat voivat itse tehdä erilaisia asusteita ja julkaista ne sivustolle. 

Robloxin pääkonttori, josta käsin ohjelmointi- ja päivitystyöt hoidetaan, sijaitsee Kalifornian Piilaaksossa, San Mateossa.

Pelien tekeminen

Luan käyttö Robloxissa 
Lua on skriptikieli, jota käytetään lähinnä ohjelmien helppoon laajentamiseen, mutta sillä voidaan myös saada aikaan laajempiakin kokonaisuuksia. Roblox käyttää Luasta johdettua skriptikieltä Luauta, joka lisää muun muassa staattisen tyyppijärjestelmän. Luau julkaistiin marraskuussa 2020. 

Pelissä Luaa käytetään ohjelmointikielenä, jolla saadaan aikaan esimerkiksi toimivia lentokoneita, junia, hissejä tai vahinkoa tekeviä aseita. Tällä tavoin peliin saadaan lisää monipuolisuutta ja hauskuutta. Robloxin parhaiten menestyvät pelit ovatkin osaksi hyvien Lua -ohjelmien ansiota.

Developer Exchange (DevEx) 
Robloxin Developer Exchange -ohjelma (tunnetaan myös nimellä DevEx) mahdollistaa oikean rahan ansaitsemisen pelejä luomalla. Ansaitun rahan määrään vaikuttaa mm. pelin luojan tarjoamat palvelut. Developer Exchangen avulla ansaitun Robux (R$) -virtuaalivaluutan voi muuntaa oikeaksi rahaksi, jonka jälkeen rahan voi lunastaa mm. PayPalilla.

Valuutat 
Robloxissa on valuuttana ROBUX (R$), jota käytetään esimerkiksi pelaajien tekemien paikkojen, erilaisten lisäosien ja muun tavaran hankkimiseen. Valuutalla voi ostaa hahmolle myös vaatteita, hattuja, silmälaseja, ruumiinosia ja erilaisia kädessä pidettäviä tavaroita, kuten aseita, miekkoja ja kirjoja. Pelaaja voi ostaa Robuxeja oikealla rahalla tai myymällä omia tavaroita ja pelejä.

Roblox poisti pelistä Tickets/TIX-valuutan huhtikuussa 2016.

Esineet 
Robloxissa on monenlaisia tarvikkeita, vaatteita ja muita käyttötavaroita, joita voi ostaa pelin sisällä Robuxeilla.

Pelaajat voivat julkaista paitoja ja housuja, kunhan omistavat Premium-jäsenyyden. He voivat myös myydä näitä ja ansaita 70 prosenttia sen hinnasta jokaisesta myydystä kappaleesta. Housut ja paidat menevät automaattisesti pois myynnistä, jos Premium-jäsenyys loppuu. T-paitoja voi tehdä ilmaiseksi, mutta niitä ei voi myydä ilman Premium-jäsenyyttä.

Joidenkin esineiden käyttöä on rajattu myyntimäärän, myyntiajan, kestävyyden tai itse valittavan hinnan mukaan. Nämä ovat nimeltään ”Limited Items”.

Premium-jäsenyys 
Pelissä on mahdollista ostaa eri tasoisia Premium-jäsenyyksiä kuukausimaksulla, joilla saa esimerkiksi kuukausittaisen Robux-stipendin, jonka määrä perustuu sen mukaan, kuinka kalliin Premium-jäsenyyden hankkii. Samalla voi myös saada muita etuja tasosta riippumatta.

Mitä kalliimman Premium-jäsenyyden pelaaja hankkii, sitä enemmän hän saa kuukausittaisesta Robux-stipendistä. Tällä hetkellä Robloxissa voi saada 450, 1000 tai 2200 Robuxia, riippuen jäsenyyden hinnasta. Entiset Builders Club (BC), Turbo Builders Club (TBC) ja Outrageous Builders Club (OBC) ovat korvattu Premium-jäsenyydellä syyskuussa 2019.

Ryhmät 
Ryhmät ovat pelaajien pitämiä joukkoja, joihin muut pelaajat voivat liittyä. Yksi ryhmä maksaa 100 Robuxia. Ryhmän omistaja hallitsee ryhmän sisäisiä arvoja. Ryhmien "Klaanit" poistettiin 23. tammikuuta 2019. Ryhmiin voi lisätä erilaisia rooleja. Yhden roolin tekeminen maksaa 25 Robuxia. Ryhmiä voi myös nimetä uudelleen, joka maksaa 100 Robuxia.

Ohjelma 
Roblox ei itsenäisesti käynnisty suoraan nettiselaimesta, vaan se täytyy asentaa virallisen nettisivun kautta. Vuonna 2011 Robloxin päivitys mahdollisti pelin käynnistyksen suoraan oletusselaimella Internet Explorerin sijaan. Robloxin voi ladata Microsoft Storesta.

Peliä voi pelata myös mobiililaitteilla.

Lähteet 
 Robloxin viralliset sivut 
 Robloxin DevForum (pelintekijöille suunnattu foorumi)

Viitteet 

MMOG-pelit
Vuoden 2005 videopelit